Khvitša Kvaratskhelia

Khvitša Kvaratskhelia (, s. 12. helmikuuta 2001 Tbilisi) on georgialainen jalkapalloilija. Hän edustaa Ranskan Ligue 1:ssä pelaavaa Paris Saint-Germainia. Molempijalkainen Kvaratskhelia on pelipaikaltaan laitahyökkääjä. Hän on kuulunut vuodesta 2019 lähtien myös Georgian maajoukkueeseen.
Seurajoukkueura.
Alkuvaiheet.
Tbilisissä kasvanut Kvaratskhelia teki ensiesiintymisensä Dinamo Tbilisin edustusjoukkueessa 29. syyskuuta 2017. Keväällä 2018 hän siirtyi Tbilisistä Georgian liigan Rustaviin. Helmikuussa 2019 Kvaratskhelia liittyi loppukauden kattavalla lainasopimuksella venäläisseura Lokomotiv Moskovaan. Toukokuussa 2019 hän voitti seuran riveissä Venäjän cupin.
Rubin Kazan ja paluu Georgiaan.
Kvaratskhelia siirtyi 6. heinäkuuta 2019 Rustavista venäläiseen Rubin Kazaniin viisivuotisella sopimuksella. Hän teki ensimmäisen maalinsa Kazanin riveissä heti kauden ensimmäisessä ottelussa Lokomotiv Moskovaa vastaan. Kvaratskhelia palkittiin kausina 2019–2020 ja 2020–2021 Venäjän Valioliigan parhaana nuorena pelaajana. Hänet valittiin myös Georgian parhaaksi jalkapalloilijaksi vuosina 2020 ja 2021.
Maaliskuussa 2022 Kvaratskhelia jätti Rubin Kazanin Venäjän hyökättyä Ukrainaan. Hän pelasi loppukauden Georgian liigan Dinamo Batumissa. Hän pelasi seurassa 11 ottelua ja teki niissä 8 maalia.
Napoli.
Kvaratskhelia siirtyi 1. heinäkuuta 2022 italialaisseura Napoliin viisivuotisella sopimuksella. Siirtosumman on kerrottu olevan noin 10 miljoonaa euroa.
Ensimmäisen maalinsa Napolin riveissä Kvaratskhelia teki 15. elokuuta 2022 kauden avausottelussa Hellas Veronaa vastaan. Hänet valittiin elokuussa 2022 Serie A:n kuukauden pelaajaksi.
Kvaratskhelia debytoi Mestarien liigassa 7. syyskuuta 2022 ottelussa Liverpoolia vastaan ja ensimmäisen maalinsa Mestarien liigassa hän teki 4. lokakuuta 2022 Ajaxia vastaan ottelun 63. minuutilla. Hän pelasi Napolin liigamestaruuteen päättyneellä kaudella 34 Serie A:n ottelua, joissa hän teki 12 maalia ja antoi 13 maalisyöttöä. Mestarien liigan yhdeksässä ottelussa hän teki kaksi ja syötti neljä maalia. Hänet valittiin Napolin kauden pelaajaksi ja kolmannen kerran Georgian vuoden jalkapalloilijaksi. 
Kaudella 2023–2024 Kvaratskhelia pelasi Serie A:ssa 34 ottelua, joissa hän teki 11 ja syötti kahdeksan maalia. Mestarien liigassa hän pelasi kahdeksan ottelua. Syyskaudella 2024 hän pelasi lopulta liigamestaruuden voittaneessa Napolissa 17 Serie A:n ottelua, joissa hän viimeisteli viisi maalia ja antoi kolme maalisyöttöä. 
Paris Saint-Germain.
Tammikuussa 2025 ilmoitettiin Kvaratskhelian siiirtyvän Paris Saint-Germainiin 70 miljoonalla eurolla. Hän pelasi loppukauden aikana 14 Ligue 1:n ottelua, joissa teki neljä ja syötti kolme maalia PSG:n voittaessa Ranskan-mestaruuden. Mestareiden liigassa pelaamissaan yhdeksässä ottelussa hän teki kolme maalia ja antoi kaksi maalisyöttöä. Hän teki neljännen maalin PSG:n voittaessa Interin loppuottelussa maalein 5–0. 
Maajoukkueura.
Useita Georgian juniorimaajoukkueita edustanut Kvaratskhelia teki debyyttinsä miesten tasolla Georgian maajoukkueessa 7. kesäkuuta 2019 EM-karsintaottelussa Gibraltaria vastaan. Ensimmäisen maalinsa Georgian maajoukkueessa hän teki 14. lokakuuta 2020 Kansojen liigan ottelussa Pohjois-Makedoniaa vastaan. Hän voitti Kansojen liigan maalitilaston 2022–2023 tehtyään viisi maalia. EM-kilpailuissa 2024 hän oli avauskokoonpanossa Georgian kaikissa neljässä ottelussa ja teki maalin Georgian voittaessa alkulohko-ottelussa Portugalin 2–0. Kaikkiaan hän on toukokuun 17. päivään 2025 mennessä pelannut 41 A-maaottelua, joissa hän on tehnyt 18 ja syöttänyt 10 maalia. Pelaamissaan kuudessa MM-karsintaottelussa hän on tehnyt neljä maalia. EM-karsintaotteluja hän on pelannut 11 ja tehnyt niissä niin ikään neljä maalia.
Muuta.
Kvaratskhelian isä Badri Kvaratskhelia on entinen ammattilaisjalkapalloilija, joka pelasi myös Azerbaidžanin maajoukkueessa.
Saavutukset.
Lokomotiv Moskova
Napoli
Paris Saint-Germain